
PËR AUTORIZIMIN E MINISTRISË SË TRANSPORTIT DHE INFRASTRUKTURËS PËR LIDHJEN E KONTRATËS NDËRMJET SHTETIT SHQIPTAR DHE STUDIOS KONSULENTE “ROLAND BERGER”

Në mbështetje të nenit 100 të Kushtetutës dhe të neneve 4, pika 7, 5, pika 1, shkronja “b”, 12, pikat 2 e 6, 15, pika 8, e 18, pika 2, të ligjit nr.10018, datë 13.11.2008, “Për Avokaturën e Shtetit”, me propozimin e ministrit të Transportit dhe Infra-strukturës, Këshilli i Ministrave 

VENDOSI:

1. Caktimin e Ministrisë së Transportit dhe Infrastrukturës si organin e administratës publike të interesuar për lidhjen e kontratës me studion konsulente “Roland Berger”. 
2. Autorizohet Ministria e Transportit dhe Infrastrukturës për lidhjen e kontratës me studion konsulente “Roland Berger”. 
3. Studioja konsulente “Roland Berger” do të zhvillojë një kuadër ligjor, kontraktual dhe bashkë-punimi në nivele kombëtare e ndërkombëtare, së bashku me një vlerësim paraprak për 3-4 projektpropozime të infrastrukturës së transportit, të cilësisë së lartë, tërësisht të vlerësuara e të përshtatshme për përpunim të mëtejshëm, në propozime për t’u investuar. Në këtë kuadër, për realizimin e këtij qëllimi, detyrat e konsulentit do të përfshijnë, pa u kufizuar në:
- analizë të kuadrit ligjor shqiptar dhe rajonal, që rregullon investimet e huaja dhe projektet ndërkufitare, analizë të hollësishme të detyrimeve të secilës pale, në projektet ndërqeveritare, dhe sigurim të rekomandimeve/vlerësimeve përkatëse, për zhvillim të suksesshëm të tyre;
- analizë të alokimit së riskut për secilin projekt, duke bërë edhe vlerësim sasior të risqeve të alokuara për palën shqiptare, dhe sigurim të rekomandimeve/vlerësimeve përkatëse;
- analizë të projekteve prioritare në sektorin e transportit, në veçanti, projektet me rëndësi strategjike, vlerësim të fizibilitetit të lartë teknik, impaktit ekonomik e social, potencialit tregtar dhe qëndrueshmërisë ekonomike, duke marrë në konsideratë si investimet private ashtu edhe mbështetjen financiare publike;
- vlerësim të detajuar të propozimeve ekzistuese financiare, nga sektori privat, të cilat mund të plotësojnë projektlistën prioritare;
- vlerësim të situatës ekzistuese dhe përgatitje të strategjisë për negocimin e kontratave të mundshme;
- identifikim dhe vlerësim të projekteve kyçe, hartim dhe zhvillim të strategjisë përkatëse, për t’u zbatuar deri në realizimin e fazës përfundimtare, të propozimeve për t’u invenstuar, duke përfshirë, ndër të tjera, edhe përgatitjen e dosjeve të projektpropozimeve, përmbledhjen e projektit, përshkrimin e karakteristikave kyçe, gjetjet më të rëndësishme të ushtrimeve të vlefshme e analizave të kryera dhe çdo gjë tjetër që mund të jetë e nevojshme për mundësimin e realizimit përfundimtar të këtyre propozimeve për investime;
- hartim, zhvillim dhe paraqitje të rekoma-ndimeve strategjike në instancat më të larta të qeverisë shqiptare, me qëllim sigurimin e asistencës dhe ekspertizës së nevojshme, në kuadër të vendimmarrjes për përzgjedhjen e 3–4 projekteve kryesore;
- sigurim të asistencës e ekspertizës së nevojshme për koordinim dhe bashkëpunim në nivel politik, ndërmjet qeverisë shqiptare dhe qeverive të shteteve të Ballkanit Perëndimor, për bashkëpunimin në zonat kufitare strategjike, për projektet e transportit;
- sigurim të mbështetjes së nevojshme, në lidhje me realizimin e bashkëpunimit ndërmjet shtetit shqiptar dhe vendimmarrësve kryesorë të Bashkimit Evropian, me secilin shtet të Bashkimit Evropian, veçanërisht me Republikën Federale të Gjermanisë, ashtu si edhe me çdo donator e partner publik të huaj, të mundshëm, me qëllim gjetjen e financimit për projektet e cilësuara si prioritare;
- sigurim të çdo asistence dhe ekspertize që mund të rezultojë e nevojshme në realizimin e plotë të kuadrit të përcaktuar në pikën 3 më lart;
- kryerje të çdo veprimi dhe të ofrim të çdo shërbimi tjetër të arsyeshëm, me qëllim asistimin e MTI-së në zhvillimin e procesit të propozimeve që do paraqiten, sikurse është specifikuar më lart;
- kërkim të të gjitha autorizimeve apo aktpërfaqësimeve të nevojshme për realizimin e shërbimit;
- raportim me shkrim për veprimet dhe procedurat e ndërmarra, sa herë t’i kërkohet, në mënyrë të arsyeshme, nga MTI-ja.
4. Kohëzgjatja e kësaj kontrate do jetë 6 (gjashtë) muaj.
5. Vlera e kësaj kontrate do të jetë 480 000 (katërqind e tetëdhjetë mijë) euro, pa TVSH, e cila do të përballohet nga fondi rezervë i buxhetit të shtetit për vitin 2016.
6. Ngarkohen Ministria e Transportit dhe Infrastrukturës dhe Ministria e Financave për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare. 

